Kyselyvastaus

**Asiakirjan tunnus:** KT999

**Päivämäärä**: 27.2.2025

**Julkisuus:** Julkinen

**Afganistan / Poliisin tiedustelupalvelu**

**Afghanistan / Directorate of Police Intelligence, Polis Estekhbarat**

Kysymykset

1) Millaisia tiedustelutehtäviä poliisi (Afghan National Police, ANP) suoritti ennen Talibanin valtaannousua paikallisesti provinsseissa ja kunnissa?  
2) Oliko paikallisilla ANP:n tiedustelupalveluilla laajasti yhteistyötä muiden Afganistanin tiedustelupalveluiden, kuten NDS, kanssa ennen Talibanin valtaannousua?  
3) Onko ANP:n, etenkin mahdollisen ANP:n tiedustelupalvelun, raportoitu syyllistyneen ihmisoikeusloukkauksiin vuosina 2019 – 2021?

Questions

*1) What kind of intelligence gathering did the Afghan National Police (ANP) do provincially and locally in Afghanistan before the Taliban takeover?  
2) Did local ANP intelligence detachments cooperate significantly with other Afghan intelligence services, such as the NDS?  
3) Did ANP and especially its intelligence detachment commit human rights violations in 2019-2021?*

# Millaisia tiedustelutehtäviä poliisi (Afghan National Police, ANP) suoritti ennen Talibanin valtaannousua paikallisesti provinsseissa ja kunnissa?

Ennen Talibanin valtaannousua Afganistanin turvallisuusjoukoissa toimi useita omaa tiedustelutyötään tekeviä yksiköitä maan varsinaisen tiedustelupalvelun NDS:n (*National Directorate of Security,* dariksi *Riasat-e Amniyat-e Melli*) lisäksi. Tällaisia yksiköitä olivat ainakin Afganistanin puolustusvoimien tiedusteluosasto (*Assistant Ministry of Defence for Intelligence*), Afganistanin kansallisen armeijan ANAn tiedusteluosasto (*ANA General Staff Intelligence Directorate*) sekä sisäministeriön alainen poliisitiedusteluosasto (*Ministry of Interior Directorate of Police Intelligence*). Osastot on perustettu toisistaan erillään ja niiden toimintaa ovat ohjanneet eri rahoittajat ja kouluttajat, joten niiden kehitys ja työkulttuurit ovat poikenneet toisistaan. Varsinainen tiedustelupalvelu NDS tunnettiin neuvostoaikaiseen alkuperäiseen malliinsa vahvasti nojanneena yksikkönä.[[1]](#footnote-1) Merkittävä osa NDS:n tiedusteluhenkilökunnasta oli KGB:n Neuvostoliitossa kouluttamia, ja myös poliisitiedustelu- ja sotilastiedusteluosastot perustettiin Afganistanissa alun perin kommunistihallinnon aikana tarkkailemaan poliittisia vastustajia, tekemään vastatiedusteluoperaatioita ja keräämään tietoa suurimmissa kaupungeissa toimineista rikollisista ja rikollisverkostoista.[[2]](#footnote-2)

Vuonna 2020 Afganistanin kansallinen poliisi (*Afghan National Police, ANP)* koostui seuraavista yksiköistä: varsinaiset poliisit (*Afghan Uniformed Police, AUP),* suurimmissa kaupungeissa toiminut mellakkapoliisi (*Public Security Police, PSP),* rajavartijat (*Afghan Border Police, ABP)* sekä tiedustelu- ja rikoksentorjuntakeskus (*General Directorate for Intelligence and Counter Crime, GDICC*).[[3]](#footnote-3) Sisäministeriön alaisen poliisin tiedusteluosaston (dariksi *Polis-e Riasat-e Omumi-ye Estekhbarat-e Vezarat-e Omur-e Dakhele,* englanniksi *Directorate of Police Intelligence, DPI*) tai lyhyemmin poliisitiedustelun (*Polis-e Estekhbarat*) vastuulle kuului sen toimintaa rahoittaneen Yhdysvaltain puolustusministeriön mukaan ”perustavanlaatuisen analyysin ja tiedustelutiedon tuottaminen sisäministeriön johtajien käyttöön ja operaatioiden tueksi sekä terroristi- ja rikollisverkostojen tehokas torjuminen”.[[4]](#footnote-4) Poliisitiedustelun alaisuudessa toimi erilaisia osastoja, kuten ainakin sisäministeriön sisäisiin ja korkean tason uhkiin keskittyvä ja maakunnissa toimivien poliisien taustoja tarkastava tiedustelututkintaosasto (*Intelligence Investigation Directorate, IID)* sekä analyysejä koostanut osasto 41 (*Department 41*).[[5]](#footnote-5) Vuoden 2016 lopulla sisäministeriön poliisitiedustelun operatiivisessa yksikössä (*Operational Intelligence Unit, OIU*) työskenteli ympäri maata yli 1830 henkilöä, joiden tehtävänä oli kerätä ihmiskontakteihin perustuvaa tiedustelutietoa. Nämä henkilöt työskentelivät DPI:n alaisuudessa mutta tekivät yhteistyötä maakuntien poliisipäälliköiden kanssa.[[6]](#footnote-6)

Vuosina 2019-2020 Afganistanin poliisivoimilla oli Yhdysvaltain puolustusministeriön mukaan 25 maakuntatason tiedusteluosastoa (*provincial intelligence detachments),* jotka toimivat maakunnissa osana poliisien erikoisjoukkoja (*police special units)*. Maakuntien nimiä ja alaosastoja ei kuitenkaan ole mainittu julkisissa raporteissa. Yhdysvaltain puolustusministeriön mukaan maakuntatason tiedusteluosastojen tehtävä oli hankkia paikallista tiedustelutietoa ihmiskontaktien kautta. Sisäministeriön organisaatiorakenteessa poliisien erikoisjoukot kuuluivat Kabulista toimivan oman erikoisjoukkojen komentokeskuksen alaisuuteen (*General Command of Police Special Units),* mutta ne myös tukivat omien maakuntiensa poliisipäälliköitä. Yhdysvaltain puolustusministeriön raportoinnin mukaan erikoisjoukkojen komentokeskuksen vastuulla oli joukkojen rekrytointi, koulutus ja varustus, kun taas maakuntien poliisipäälliköt vastasivat ammuksista, ruoasta, palkasta ja muusta käytännön tuesta. Yhdysvaltain puolustusministeriö kuvasi kesän 2020 raportissaan maakuntien tiedusteluosastoja pääosin ihmiskontakteja hyödyntävänä proaktiivisena tutkinta- ja tarkkailukapasiteettina, joka keskittyy terrorismintorjuntaan sekä muihin rikollisverkostoihin, jotka pyrkivät horjuttamaan Afganistanin hallintoa. Tiedusteluosastot myös hankkivat tietoa etsintäkuulutetuista kohteista. Tiedusteluosastot tekivät operaatioita maakunnan poliisipäällikön alaisuudessa, mutta raportoivat suoraan Kabulin erikoisjoukkojen komentokeskukseen, joka yleensä myös päätti heidän tiedustelunsa kohteet.[[7]](#footnote-7)

# Oliko paikallisilla ANP:n tiedustelupalveluilla laajasti yhteistyötä muiden Afganistanin tiedustelupalveluiden, kuten NDS, kanssa ennen Talibanin valtaannousua?

Afganistanin aiemman hallinnon turvallisuusjoukoilla ei ollut selkeää työnjakoa tai tiedustelutiedon keskinäistä hyödyntämistä, vaan ne tekivät usein keskenään päällekkäisiä tehtäviä. Turvallisuusjoukkojen tekninen tiedustelukapasiteetti oli rajallinen. Eri yksiköiden alaisuudessa toimineiden tiedustelupalveluiden keskinäisestä tietojenvaihdosta ei oltu erikseen sovittu. Eri tiedustelupalvelut jopa kilpailivat poliittisista voitoista keskenään, mikä vähensi niiden halukkuutta jakaa omaa tiedustelutietoaan toisille viranomaisille.[[8]](#footnote-8) Lisäksi tapauksissa, joissa tiedustelutietoa välitettiin eteenpäin, eri toimijat saattoivat jättää kilpailevan tiedusteluorganisaation toimittaman tiedon huomiotta pitäen sitä oman osaston tuottamaa tietoa epäluotettavampana.[[9]](#footnote-9) Tiedustelupalveluiden tekemää päällekkäistä työtä oli erityisesti rikollisryhmien ja terroristien toiminnan seurannassa sekä taktisen ja strategisen tason tiedustelutiedossa.[[10]](#footnote-10)

Afganistanin turvallisuusjoukkoja 2000-luvun alkupuolella kokoamassa ollut entinen sisäministeri Ali Ahmad Jalali piti vuoden 2016 tilannetta kuvaavassa analyysissään Afganistanin turvallisuusjoukkojen eri osien (Afganistanin kansallinen armeija ANA, Afganistanin kansallinen poliisi ANP ja Afganistanin tiedustelupalvelu NDS) välistä yhteistyötä ”vaarallisen puutteellisena”. Afganistanin turvallisuusjoukkojen rakenne oli Jalalin mukaan hierarkian huipulla ”raskas ja byrokraattinen”, kun taas alemmilla tasoilla liian kevyt. Jalali kuvasi sekä keskitetyllä komentotasolla muodostettuja yhteistyöpaneeleita (kokoonpanolla ANA-aluejoukkojen komentajat, maakuntien poliisipäälliköt, rajavartiolaitos ABP ja NDS) sekä maakuntien ja piirikuntien tasolla toteutettuja vastaavia armeijan, poliisin, rajavartiolaitoksen ja NDS:n edustajista koostuvia työryhmiä tehottomiksi. Jalalin mukaan tietojenvaihtotyöryhmiä perustettiin sekä johtotasolla (merkittävimpänä saavutuksena eri yksiköiden tietojenvaihtoon tarkoitettu digitaalinen tietokanta *National Threat Intelligence Center*, dariksi *Nasrat*) että alueellisilla armeijan ja poliisin osastoilla, mutta niiden toiminta jäi puutteelliseksi ja tehottomaksi.[[11]](#footnote-11)

Vuoteen 2020 mennessä sisäministeriön alaisten tiedustelutoimijoiden välisen tietojenvaihdon raportoitiin parantuneen, mutta Yhdysvaltain puolustusministeriön mukaan tiedustelutiedon operatiivinen hyödyntäminen olisi vaatinut vielä lisää kehittämistä.[[12]](#footnote-12) Afganistanin entinen varapuolustusministeri Tamim Asey kuvasi maaliskuussa 2021 maan tiedusteluorganisaatioiden rakennetta pyramidiksi, jonka huipulla oli NDS ylimitoitettuna ja mandaatiltaan liian laajana yksikkönä. Seuraavalla tasolla pyramidissa olivat sotilastiedustelupalvelu (*Directorate of Military Intelligence, DMI)* sekä poliisitiedustelupalvelu (*Directorate of Police Intelligence, DPI)*, jotka omina yksiköinään toimivat ikään kuin NDS:n epävirallisina haaroina vastaten sotilaallisista ja rikollisuuden ja siviilipuolen tiedusteluaiheista. Näiden tasojen välillä toimi useita tiedustelutiedon jakamiskeskuksia, joiden tarkoitus oli turvata tiedon välittäminen oikeaan aikaan sitä hyödyntäville taktisille, operatiivisille ja strategisille tahoille.[[13]](#footnote-13) Poliisitiedustelu keskittyi turvallisuuteen ja sotilastiedustelu auttoi puolustusvoimien strategisessa päätöksenteossa ja sotilasoperaatioiden suunnittelussa. Poliisitiedustelu nojasi vahvasti ihmiskontaktien kautta tietoja hankkineeseen informanttien verkostoon.[[14]](#footnote-14)

# Onko ANP:n, etenkin mahdollisen ANP:n tiedustelupalvelun, raportoitu syyllistyneen ihmisoikeusloukkauksiin vuosina 2019 – 2021?

Afganistanin kansallinen poliisi ANP tunnettiin yleisesti korruptiostaan ja osallisuudestaan järjestäytyneeseen rikollisuuteen, kuten huumeiden salakuljetukseen. Poliisit usein myös käyttivät asemaansa ja aseitaan rikollisiin tarkoituksiin, kuten laittomien tarkastuspisteiden ylläpitoon ja lahjuksien kiristämiseen. Poliisit myös syyllistyivät tappoihin, pahoinpitelyihin ja naisten ja lasten seksuaaliseen hyväksikäyttöön.[[15]](#footnote-15)

YK:n Afganistan-ohjelma UNAMA sekä ihmisoikeuskomissio OHCHR dokumentoivat ajanjaksolla 1.1.2019-30.3.2020 ANP:n pidättämien 335 henkilön tapaukset, joista 92:n eli 27.5:n % kohdalla järjestö löysi vakuuttavia viitteitä kidutuksesta tai muusta kaltoinkohtelusta. Kidutus oli erityisen yleistä Kandaharin poliisin keskuudessa ja vähemmässä määrin myös Heratissa, Samanganissa ja Paktikassa. Lopuissa Afganistanin maakunnissa dokumentoitiin yksittäisiä poliisin pidätyskeskuksissa tapahtuneita selviä kidutustapauksia.[[16]](#footnote-16) ANP tyypillisesti kohdisti väkivaltaa vankeihin kuulustelutilanteissa.[[17]](#footnote-17) Poliisia yleisemmin UNAMA ja OHCHR ovat dokumentoineet merkittävää kidutusta tapahtuneen tiedustelupalvelu NDS:n eri pidätyskeskuksissa.[[18]](#footnote-18) Myös armeijan ja poliisin pidättämiä vankeja on siirretty NDS:n keskuksiin.[[19]](#footnote-19)

YK:n Afganistan-ohjelma UNAMA seurasi Talibania edeltäneen hallinnon aikana raporteissaan Afganistanin aseellisen konfliktin osapuolten siviileille aiheuttamia vahinkoja sekä vankien kohtelua. Poliisitiedustelun osallisuudesta siviiliuhrien aiheuttamiseen ei mainita. Vuosien 2019 ja 2020 raporteissaan UNAMA totesi siviiliuhreja kertyneen valtiollisten turvallisuusjoukkojen toimien seurauksena erityisesti NDS:n erikoisjoukkojen ja Khost Protection Forcen tekemissä ratsioissa.[[20]](#footnote-20) Khost Protection Force oli Kaakkois-Afganistanissa Yhdysvaltain tiedustelupalvelu CIAn suorassa alaisuudessa toiminut terrorismintorjuntaan keskittynyt militia, jonka Yhdysvaltain asevoimat kokosi pääasiassa Afganistanin armeijan 25:n divisioonan sotilaista, joista merkittävällä osalla oli taustaa neuvostoaikaisissa asevoimissa. KPF:n vahvuus oli enimmillään noin 5500, joista 3300 oli varsinaisia sotilaita. KPF oli muihin Afganistanin turvallisuusjoukkoihin nähden etuoikeutetussa asemassa ja immuuni muissa turvallisuusjoukoissa tyypillisille joukkojen välisille koordinointiongelmille. Afganistan-asiantuntija Giustozzin mukaan ANA ja ANP noudattivat KPF:n käskyjä vakavien seuraamusten pelossa. KPF oli erityisesti tunnettu siviileihin kohdistamastaan väkivallasta, mutta sen aiheuttamien siviiliuhrien raportoitiin kuitenkin vähentyneen maaliskuusta 2020 lähtien, kun militia siirtyi CIA:n alaisuudesta afganistanilaiskomentoon ja ANAn ja ANP:n sotilaita alkoi osallistua KPF:n tekemiin operaatioihin.[[21]](#footnote-21) KPF:llä oli taistelu- ja tukiyksiköiden lisäksi myös omat tiedustelujoukkonsa (*intelligence squads*).[[22]](#footnote-22) KPF:n tiedonantajien verkosto toimi erityisesti Afganistanin ja Pakistanin rajaseudulla.[[23]](#footnote-23) Taliban-liike on valtaannousunsa jälkeen kohdistanut kostotoimiaan valtion turvallisuusjoukoista erityisesti KPF:n jäseniä vastaan.[[24]](#footnote-24)

## Lähteet

The Atlantic Council / Asey, Tamim 22.3.2021. *Intelligence reform for peacetime – A call to reform and modernize the Afghan intelligence services.* <https://www.atlanticcouncil.org/blogs/southasiasource/intelligence-reform-for-peacetime-a-call-to-reform-and-modernize-the-afghan-intelligence-services/>(käyty 25.2.2025).

BBC Persian 15.3.2018. *نهادهای افغانستان گزارش‌های استخباراتی را جدی نمی‌گیرند؟* (“Eivätkö Afganistanin eri tahot ota tiedusteluraportteja vakavasti?” <https://www.bbc.com/persian/afghanistan-43398469> (käyty 25.2.2025).

EASO (European Asylum Support Office) 2020. *Afghanistan: State Structure and Security Forces.* <https://euaa.europa.eu/sites/default/files/publications/AFG%20State%20Structure%20Security%20Forces%20EASO%20COI%20Report.pdf> (käyty 26.2.2025).

Global Security Review / Asey, Tamim 2019. *Intelligence in War: Fixing and Fitting Intelligence in the Afghan War.* <https://globalsecurityreview.com/fixing-fitting-intelligence-afghanistan-war/>(käyty 25.2.2025).

Lead IG (Lead Inspector-General) 2016. *Operation Freedom’s Sentinel: Report to the United States Congress*. <https://oig.usaid.gov/sites/default/files/2018-06/lig_oco_ofs_03312016_0.pdf>(käyty 26.2.2025).

NYT (The New York Times) 31.12.2018. *C.I.A’s Afghan Force Leave a Trail of Abuse and Anger.*  <https://www.nytimes.com/2018/12/31/world/asia/cia-afghanistan-strike-force.html> (käyty 26.2.2025).

RUSI (The Royal United Services Institute for Defence and Security) / Giustozzi, Antonio 26.10.2023. *The Political Liability of Military Effectiveness: The CIA’s Khost Protection Force in Afghanistan.* <https://www.lse.ac.uk/south-asia-centre/assets/documents/WorkingPapers/Afghanistan-1-GIUSTOZZI-Political-Liability-of-Military-Effectiveness-copy.pdf> (käyty 26.2.2025).

UNAMA (United Nations Assistance Mission in Afghanistan)

2023. *A barrier to securing peace: Human rights violations against former government officials and former armed force members in Afghanistan: 15 August 2021 – 30 June 2023.* <https://unama.unmissions.org/sites/default/files/a_barrier_to_securing_peace_aug_2023_english__0.pdf> (käyty 20.2.2025).

2021. *Afghanistan: Protection of Civilians in Armed Conflict: Annual Report 2020.* <https://unama.unmissions.org/sites/default/files/afghanistan_protection_of_civilians_report_2020_revs3.pdf> (käyty 25.2.2025).

2020. *Afghanistan: Protection of Civilians in Armed Conflict: Annual Report 2019.* <https://unama.unmissions.org/sites/default/files/afghanistan_protection_of_civilians_annual_report_2019.pdf> (käyty 25.2.2025).

UNAMA (United Nations Assistance Mission in Afghanistan) & OHCHR (Office of the High Commissioner on Human Rights)

2021. *Preventing Torture and Upholding the Rights of Detainees in Afghanistan: A Factor for Peace.* <https://unama.unmissions.org/sites/default/files/treatment_of_conflict_related_detainees_report_feb21.pdf> (käyty 26.2.2025).

2019. *Treatment of Conflict-Related Detainees in Afghanistan: Preventing Torture and Ill-Treatment under the Anti-Torture Law.* <https://unama.unmissions.org/sites/default/files/afghanistan_-_report_on_the_treatment_of_conflict-related_detainees_-_17_april_2019.pdf> (käyty 26.2.2025).

2015. *Update on the Treatment of Conflict-Related Detainees in Afghan Custody: Accountability and Implementation of Presidential Decree 129.* <https://www.ohchr.org/sites/default/files/UNAMA_OHCHR_Detention_Report_Feb2015.pdf> (käyty 26.2.2025).

USDOD (United States Department of Defense)

06/2020. *Enhancing Security and Stability in Afghanistan.* <https://media.defense.gov/2020/Jul/01/2002348001/-1/-1/1/ENHANCING_SECURITY_AND_STABILITY_IN_AFGHANISTAN.PDF> (käyty 26.2.2025).

06/2019. *Enhancing Security and Stability in Afghanistan.* <https://media.defense.gov/2019/Jul/12/2002156816/-1/-1/1/ENHANCING-SECURITY-AND-STABILITY-IN-AFGHANISTAN.PDF>(käyty 26.2.2025).

12/2017. *Enhancing Security and Stability in Afghanistan.* <https://dod.defense.gov/Portals/1/Documents/pubs/1225-Report-Dec-2017.pdf>(käyty 26.2.2025).

12/2016. *Enhancing Security and Stability in Afghanistan.* <https://www.globalsecurity.org/military/library/report/2016/afghanistan-security-stability_201612.pdf>(käyty 26.2.2025).

06/2015. *Enhancing Security and Stability in Afghanistan.* <https://dod.defense.gov/Portals/1/Documents/pubs/June_1225_Report_Final.pdf>(käyty 26.2.2025).

USIP (United States Institute of Peace) / Jalali, Ali 2016. *Afghanistan National Defense and Security Forces: Mission Challenges and Sustainability.*  <https://www.usip.org/sites/default/files/PW115-Afghanistan-National-Defense-and-Security-Forces-Mission-Challenges-and-Sustainability.pdf> (käyty 26.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. USIP/Jalali 2016, s. 20. [↑](#footnote-ref-1)
2. Global Security Review/Asey 2019. [↑](#footnote-ref-2)
3. USDOD 12/2020, s. 58. [↑](#footnote-ref-3)
4. USDOD 06/2015, s. 83-84. [↑](#footnote-ref-4)
5. USDOD 12/2017, s. 87. [↑](#footnote-ref-5)
6. USDOD 12/2016, s. 76. [↑](#footnote-ref-6)
7. USDOD 06/2020, s. 90–91. [↑](#footnote-ref-7)
8. USIP/Jalali 2016, s. 20-21. [↑](#footnote-ref-8)
9. BBC Persian 15.3.2018. [↑](#footnote-ref-9)
10. Global Security Review/Asey 2019. [↑](#footnote-ref-10)
11. USIP/Jalali 2016, s.18-19, 20-21. [↑](#footnote-ref-11)
12. USDOD 06/2020, s. 85-86. [↑](#footnote-ref-12)
13. The Atlantic Council/Asey 22.3.2021. [↑](#footnote-ref-13)
14. Lead IG 2016 s. 104. [↑](#footnote-ref-14)
15. EASO 2020, s. 31-32. [↑](#footnote-ref-15)
16. UNAMA & OHCHR 2021, s. 14-15. [↑](#footnote-ref-16)
17. UNAMA 2015, s. 55. [↑](#footnote-ref-17)
18. UNAMA & OHCHR 2019, s. 14. [↑](#footnote-ref-18)
19. UNAMA & OHCHR 2015, s. 48. [↑](#footnote-ref-19)
20. UNAMA 2020, s. 57-58; UNAMA 2021, s. 65-66. [↑](#footnote-ref-20)
21. RUSI/Giustozzi 26.10.2023, s. 4-7, 14. [↑](#footnote-ref-21)
22. RUSI/Giustozzi 26.10.2023, s. 4-7, 14. [↑](#footnote-ref-22)
23. NYT 31.12.2018. [↑](#footnote-ref-23)
24. UNAMA 2023, s. 8. [↑](#footnote-ref-24)